‘SIR-IMBK’ ขายหุ้นกู้พันล. รักษาเครดิตดี
SIRI ออกหุ้นกู้พันล้าน รักษาเครดิต BBB ส่วน MBK ระดมพันล้านบาท เกรด A
21 ก.ย. 2555

SIRI ออกหุ้นกู้พันล้าน รักษาเครดิต BBB ส่วน MBK ระดมพันล้านบาท เกรด A 
บริษัท ทริสเรทติ้ง ประกาศจัดอันดับเครดิตให้แก่หุ้นกู้ไม่มีประกันชุดใหม่ในวงเงินไม่เกิน 1,000 ล้านบาทของ บริษัท แสนสิริ (SIRI) ที่ระดับ “BBB” และยังคงอันดับเครดิตองค์กรของบริษัทที่ระดับ “BBB+” โดยแนวโน้ม “คงที่” 
อันดับเครดิตสะท้อนถึงสถานะผู้นำ ตลอดจนผลงานที่ได้รับการยอมรับในตลาดพัฒนาอสังหาริมทรัพย์ ความหลากหลายของสินค้า และบริษัทมียอดขายรอการรับรู้รายได้ประมาณ 3.9 หมื่นล้านบาท และโครงการเหลือขายอีกประมาณ 3 หมื่นล้านบาท นับว่าสูงมากเป็นหลักประกันรายได้ในอนาคต
อย่างไรก็ตาม จุดแข็งดังกล่าวลดทอนบางส่วนจากการที่บริษัทมีอัตราส่วนเงินกู้รวมต่อโครงสร้างเงินทุนที่เพิ่มสูงขึ้น ค่าใช้จ่ายในการขายและบริหารที่ค่อนข้างสูง แต่ทริสฯ คาดว่าบริษัทจะสามารถดำรงอัตราส่วนกำไรในระดับที่น่าพอใจได้ในระยะปานกลาง 
บริษัท ทริสเรทติ้ง ประกาศจัดอันดับเครดิตหุ้นกู้ไม่มีประกันชุดใหม่ ในวงเงินไม่เกิน 1,000 ล้านบาทและหุ้นกู้มูลค่า 400 ล้านบาท (MBK229A) ของ บริษัท เอ็ม บี เค (MBK) ที่ระดับ “A” โดยแนวโน้มยังคง “คงที่” 
อันดับเครดิตดังกล่าวสะท้อนถึงการมีกระแสเงินสดที่แน่นอนจากธุรกิจให้เช่าพื้นที่ค้าปลีก ความสัมพันธ์ที่ใกล้ชิดกับกลุ่มธนชาต รวมถึงความยืดหยุ่นด้านการเงินจากการมีเงินลงทุนจำนวนมาก